Erasmus+ projekto susitikimas Alytaus Panemunės progimnazijoje.

Alytaus Panemunės progimnazija 2018 – 2020 metais įgyvendina ES finansuojamą Erasmus + projektą „Jaunieji europečiai – kultūrinio paveldo puoselėtojai“. Projekto partneriai iš Kipro, Graikijos, Rumunijos bei mūsų mokyklos mokiniai.

 Projekto tikslas – skatinti mokinius pažinti naujas kultūras, domėtis kultūriniu paveldu ir jį puoselėti, būti aktyviais piliečiais daugiatautėje demokratinėje bendruomenėje nepamirštant savo tautinio tapatumo, būti savo šalies ambasadoriais, ugdyti pagarbą ir toleranciją kitoms tautoms, skatinti aktyvų dalyvavimą svanoriškose veiklose, pasidalinti patirtimi, mokytis vieniems iš kitų.

Kovo pabaigoje – balandžio pirmosiomis dienomis projekto partneriai svečiavosi Panemunės progimnazijoje. Susitikimo dalyviai apžiūrėjo mokyklos erdves, aplankė mokyklos muziejų bei pristatė savo mokyklas. Taip pat stebėjo lietuvių mokytojų vedamas pamokas, kurių metu buvo aktyviai įtraukiami į pamokų veiklas.

Buvo išrinktas projekto logotipas. Didžiąja balsų dauguma juo tapo projekto partnerių iš Kipro sukurtas logotipas.

Kartu su progimnazijos mokiniais svečiai lankėsi Alytaus savivaldybėje, kur susipažino suv Lietuvos švietimo sistema ir stebėjo filmą apie Alytų.

Paisiskirstę tarptautinėmis grupelėmis, kartu su mokyklos mokiniais svečiai tapo „Alytaus detektyvais“. Norėdami daugiau sužinoti apie Alytų, ieškojo užduotyse nurodytų objektų, fotografavo juos, kalbino praeivius, o grįžę į mokyklą, pristatė savo atradimus.

Graži ir įdomi svečiams pasirodė lietuvių kalba, kurios ypatumus pristatė anglų kalbos mokytoja Lilija Mikalauskaitė – Džiumajeva. Svečiai noriai mokėsi būtiniausių lietuvių kalbos žodžių.

Visi projekto partneriai pristatė savo šalių Vėlykų tradicijas. Ir nors priklausome skirtingoms religinėms bendruomenėms (lietuviai – Romos katalikų, o graikai, kipriečiai ir rumunai – stačiatikių bendruomenėms), Vėlykų tradicijose atradome nemažai panašumų. Su didžiausiu užsidegimu, padedami technologijų mokytojos Nijolės Plytninkienės, gaminome Vėlykų suvenyrus – vilnonius zuikučius.

Supažindinome svečius ir su Dzūkijos kulinariniu paveldu. Viešėdami Pivašiūnų amatų centre svečiai ir mokyklos mokiniai sumušė dzūkiška „buikele“ sviestą ir jį ragavo su sviežiai kepta rugine duona. Taip pat pajuto dzūkišką skonį – gamino ir valgė bulvinias dzūkiškas bandas. Ir galiausiai mokėsi vašku marginti Vėlykinius kiaušinius. Apsilankę Alytaus kraštotyros muziejuje svečiai ir mokyklos mokiniai grožėjosi muziejuje atidaryta Vėlykinių margučių paroda ir išbandė nuo XIV a. žinomą žvakių liejimo būdą, taipogi šiuolaikinę jų gamybos techniką. O Prienų meninės drožybos centre susipažino su nuostabiu medžio darbų pasauliu: medžio drožyba, skulptūra, stogastulpiais, kryžiais.

Žinoma, susitikimo dalyviai dalyvavo ir kultūrinės veiklose: aplankė Alytaus piliakalnį ir Baltosios Rožės tiltą, Trakų pilį, Birštoną, o didžiausią ispūdį paliko Vilniaus senamiestis.

Turėjome tiek daug veiklų, kad net nepastebėjome, kaip prabėgo 5 susitikimo dienos. Šilti santykiai tarp dalyvių skatino bendrauti, tobulinti anglų kalbos įgūdžius, bendradarbiauti, mokytis vieniems iš kitų.

Vykdome tolimesnes projekto veiklas ir ruošiamės kelionėms į kitas projekto partnerių šalis.

 Lilija Mikalauskaitė – Džiumajeva,

 anglų kalbos mokytoja metodininkė